Real and True

«Real and True» (), ամերիկացի ռեփեր Future-ի և ամերիկացի երգչուհի Մայլի Սայրուսի երգը, որում իր մասնակցությունն ունի նաև բրիտանացի երգիչ Միսթր Հադսոնը։ Երգը թողարկվել է 2013 թվականի նոյեմբերի 5-ին Epic Records, Freebandz և A1 Recordings լեյբլների կողմից։ Սա փոփ և R&B ժանրերի երգ է հավերժական սիրո մասին։ Երգը գրվել է Future-ի, Մայլի Սայրուսի և Միսթր Հադսոնի կողմից, իսկ երգի պրոդյուսերն է Mike Will Made It-ը։

Երգը հիմնականում ստացել է դրական արձագանքներ երաժշտական քննադատների կողմից, ովքեր բարձր են գնահատել Սայրուսի վոկալն ու Mike Will Made It-ի կատարած պրոդյուսերական աշխատանքը։ Երգը չի ունեցել կոմերցիոն մեծ հաջողություն և չի զբաղեցրել որևէ հորիզոնական Միացյալ Նահանգների Billboard Hot 100 հիթ շքերթում, սակայն զբաղեցրել է 32-րդ հորիզոնականը Billboard Hot R&B/Hip-Hop Songs հիթ շքերթում։ Երգի տեսահոլովակի պրեմիերան կայացել է 2013 թվականի նոյեմբերի 10-ին MTV հեռուստաալիքի եթերում։ Տեսահոլովակում Future-ը և Հադսոնը տիեզերագնացներ են, ովքեր, հայտնվելով ինչ-որ մոլորակում, հայտնաբերում են ուշագնաց Սայրուսին և նրան գիտակցության բերում։

Նախապատմություն և թողարկում 

Future-ն ու Մայլի Սայրուսն առաջին անգամ համագործակցել են «My Darlin» երգի համար, որն ընդգրկվել է Սայրուսի «Bangerz» (2013) անվանումը կրող չորրորդ ալբոմում։ «My Darlin» երգը ձախողված սիրային հարաբերության և նախկին մտերմությունը վերականգնելու ցանկության մասին է։ Այդ երգը մեծ հաջողություն չունեցավ, սակայն զբաղեցրեց 80-րդ հորիզոնականը Կանադայի Hot 100 հիթ շքերթում։ Միսթր Հադսոնն ու Future-ը նախկինում դեռ չէին համագործակցել իրար հետ, սակայն երբ նա Հադսոնին ուղարկեց «Real and True» երգի երաժշտությունը, երգիչը գրեց կրկներգն ու ձայնագրեց իր վոկալը։ Future-ը Լաս Վեգասում երգեր էր ձայնագրում, երբ Հադսոնը նրան ուղարկեց իր ձայնագրած կրկներգը, որն էլ այնուհետև լսեց Սայրուսը և ցանկություն հայտնեց մասնակցությունն ունենալ երգում։ Future-ը սկսեց գրել երգի մնացած հատվածները, և այն ամբողջացավ։ Երգի պրոդյուսերը Mike Will Made It-ն է, ով նախկինում բազմիցս աշխատել է Future-ի և Սայրուսի հետ։

2013 թվականի սեպտեմբերին պրոդյուսեր Mike Will Made It-ը հարցազրույց տվեց «The Fader» ամսագրին, որտեղ խոսեց իր և Future-ի համագործակցությունների մասին, ինչպես նաև հայտարարեց, որ իրենց նոր երգը կոչվելու է «Real and True»: Հոկտեմբերի 2-ին Future-ը հարցազրույց տվեց MTV հեռուստաալիքի «RapFix Live» հաղորդմանը, որտեղ առաջին անգամ խոսեց Սայրուսի և Հադսոնի հետ ունեցած իր համագործակցության մասին։ Հոկտեմբերի 26-ին երգից մի փոքր հատված հայտնվեց համացանցում, իսկ ամբողջական տարբերակով այն թողարկվեց նոյեմբերի 5-ին։ Ի սկզբանե երգը նախատեսված էր ընդգրկվել Future-ի «Honest» (2014) կոչվող երկրորդ ալբոմում, սակայն ավելի ուշ այն դուրս մնաց ալբոմի վերջնական երգացանկից։

Երաժշտություն և տեքստ 
«Real and True»-ն փոփ և R&B ժանրերի երգ է, որը հավերժական սիրո մասին է։ «Rolling Stone» ամսագրին տված հարցազրույցում Future-ը նշել է, որ երգն իր նշանածի՝ երգչուհի Սիարայի մասին է (նրանք այժմ բաժանված են)։ Այդ հարցազրույցում նա ասել է․ «․․․այն, ինչ ես ասում եմ (այս երգում), կարող է զարմացնել մարդկանց, քանի որ ես խոսում եմ իմ հարաբերությունների և այն ամենի մասին, ինչի միջով անցնում եմ հիմա»։ Future-ը կատարում է երգի առաջին տունը, Սայրուսը՝ երկրորդը, իսկ երրորդ տունը կրկին կատարում է ռեփերը։ Միսթր Հադսոնը երգում է միայն կրկներգերը (բացառությամբ երկրորդի, որը երգում է Սայրուսը), իսկ Future-ը և Սայրուսը նրան միանում են չորրորդ և հինգերորդ կրկներգի ժամանակ։ Ըստ «Music Times» մեդիա ընկերության լրագրող Կարոլին Մենյեսի՝ երգում կատարողների ձայները մշակելու համար բավականին շատ է օգտագործվել Auto-Tune ծրագիրը։ Հետագայում «Spin» ամսագրի հետ հարցազրույցում Future-ը ասել է, որ «Real and True»-ն ամենաշատ փոփ տարրեր կրող երգն է, որ երբևէ ձայնագրել է։

Քննադատական արձագանքներ 

Երգը հիմնականում դրական արձագանքներ է ստացել երաժշտական քննադատների կողմից։ «Billboard» ամսագրի լրագրող Էրիկա Ռամիրեսը գրել է, որ Սայրուսն իր ձայնով ունկնդիրների ամբողջ ուշադրությունը հրավիրում է իր վրա։ «Consequence of Sound» կայքի վերլուծաբան Ալեքս Յանգը երգի կրկներգն անվանել է «տպավորիչ»՝ ավելացնելով, որ Future-ի հատվածը «ռեփի և զգացմունքային երգեցողության նուրբ խառնուրդ է»։ «Exclaim!» ամսագրի լրագրող Ջոսայ Հյուզը նույնպես դրական կարծիք է հայտնել երգի մասին՝ գրելով, որ «սիրո և բարության զգացումը» ուղեկցվում է ամբողջ երգի ընթացքում։ «Idolator»-ի բլոգեր Կարլ Վիլիոտը բարձր է գնահատել Mike Will Made It-ի կատարած պրոդյուսերական աշխատանքը և երգն անվանել է «գեղեցիկ»։ «Hollywood Life» կայքի լրագրող Էնդրյու Գրուտադորան այն համարել է տարվա լավագույն սիրային երգի թեկնածու, ինչպես նաև նշել է, որ երգի ռոմանտիկ երաժշտությունը կատարելապես ցույց է տալիս Սայրուսի տաղանդն ու վոկալը։ MTV Buzzworthy-ի լրագրող Ջեննա Հելի Ռուբենստինը այն համարել է «երբևէ ամենադեպրեսիվ սիրային երգը», իսկ երգի բառերը, ըստ նրա, հուզիչ են։ «Spin» ամսագրի և «Stereogum» ինտերնետ հրատարակչության լրագրողները երգը համեմատել են բրիտանական Coldplay ալտերնատիվ ռոք խմբի երգերի հետ։

Տեսահոլովակ

Նախապատմություն և սյուժե 

Երգի տեսահոլովակը, որի ռեժիսորն է բրիտանացի լուսանկարիչ Ռանկինը, նկարահանվել է 2013 թվականի հոկտեմբերին։ Ռանկինը նախկինում նաև այնպիսի տեսահոլովակների ռեժիսորն է եղել, որոնցից են՝ «Say It Right» (Նելլի Ֆուրտադո), «Rose Colored Glasses» (Քելլի Ռոուլենդ), «Acapella» (Կելլիս) և այլն։ Տեսահոլովակի նկարահանման ընթացքի առաջին լուսանկարները համացանցում հայտնվել են հոկտեմբերի 16-ին, իսկ հոկտեմբերի 29-ին տեսահոլովակից մի փոքր հատված տեղադրվել է համացանցում։ Տեսահոլովակի երկրորդ փոքր հատվածը տեղադրվել է նոյեմբերի 9-ին, իսկ հաջորդ օրն այն ամբողջական տարբերակով ներկայացվել է MTV հեռուստաալիքի եթերում։ Նոյեմբերի 11-ին տեսահոլովակը տեղադրվել է Future-ի պաշտոնական VEVO ալիքում։

Տեսահոլովակի սկզբում Future-ը և Միսթր Հադսոնը, ովքեր հանդես են գալիս որպես տիեզերագնացներ, հայտնվում են ինչ-որ մոլորակում և այնտեղ հայտնաբերում մեկ այլ տիեզերագնացի մարմին, որին մարմնավորում է Սայրուսը։ Նրանք Սայրուսին տեղափոխում են մի վայր, որտեղ նա արթնանում է վիրահատական սեղանին պառկած և արդեն գիտակցության եկած։ Սայրուսը, ում մերկ մարմինն ամբողջովին պատված է փայլով, սկսում է կատարել իր հատվածը, իսկ հաջորդ կադրերում նա և Future-ն իրար մոտ կանգնած երգում են իրենց հատվածները։ Տեսահոլովակի ավարտին Future-ը և Միսթր Հադսոնն իրենց հրթիռով հեռանում են այդ մոլորակից՝ թողնելով Սայրուսին այնտեղ։

Քննադատական արձագանքներ 
Տեսահոլովակը դրական ընդունելության է արժանացել հանդիսատեսի և երաժշտական քննադատների կողմից, ովքեր հիմնականում քննարկել են Սայրուսի կերպարը, քանի որ մինչև այս տեսահոլովակի թողարկումը, երգչուհին ամիսներ առաջ սկանդալային ելույթ էր ունեցել MTV Video Music Awards 2013 մրցանակաբաշխության ժամանակ և ներկայացրել իր «Wrecking Ball» երգի սկանդալային տեսահոլովակը։ «Daily Mirror» թերթի լրագրող Զո Շենթոնը դրական կարծիք է հայտնել տեսահոլովակի մասին՝ գրելով, որ «հագուստով, թե առանց հագուստի, Սայրուսը երևում ու հնչում է անհավանական»։ «Hollywood Life» կայքի լրագրող Ջուլիանա Իշլերին դուր է եկել տեսահոլովակի «ֆուտուրիստական զգացումը», ինչպես նաև հույս է հայտնել, որ ապագայում Future-ը և Սայրուսը կրկին կհամագործակցեն։ «Celebuzz» կայքի լրագրող Գաբրիել Չանգը Սայրուսի մասին նշել է, որ ինչպես այսօրվա նրա տեսահոլովակների մեծ մասում, այս մեկում նույնպես երգչուհին մերկ է։ «Vibe» ամսագրի լրագրող Չառլի Ռոգուլևսկին տեսահոլովակն անվանել է «ցնցող», իսկ Սայրուսի կերպարը նմանեցրել է «Հինգերորդ տարրը» (1997) գիտաֆանտաստիկ ֆիլմի հերոսուհի Միլա Յովովիչի կերպարին։ «Gigwise» կայքի լրագրող Էդուարդ Քիբլի կարծիքով՝ սա թերևս Սայրուսի ամենապահպանողական տեսահոլովակն է, եթե համեմատենք նրա վերջին մի քանի տեսահոլովակների հետ։

Հիթ շքերթներ 
«Real and True» երգը Հարավային Կորեայի Gaon Digital Chart հիթ շքերթում զբաղեցրել է 189-րդ հորիզոնականը, իսկ Մեծ Բրիտանիայի սինգլների հիթ շքերթում զբաղեցրել է 92-րդ հորիզոնականը։ Միացյալ Նահանգներում երգը որևէ հորիզոնական չի զբաղեցրել «Billboard» ամսագրի կողմից կազմվող Hot 100 հիթ շքերթում՝ չնայած այն բանին, որ երգի թողարկումից առաջ ամսագրի լրագրող Էրիկա Ռամիրեսը գրել էր, որ «կասկած չկա», որ այն մտնելու է Hot 100 հիթ շքերթ։ «Real and True»-ն միայն զբաղեցրել է 32-րդ հորիզոնականը նույն ամսագրի Hot R&B/Hip-Hop Songs հիթ շքերթում։

Երգի տարբերակներ 
iTunes-ում և Amazon-ում թվային ներբեռնման համար հասանելի է երգի երկու տարբերակ՝ Explicit և Clean: Explicit տարբերակում հնչում են այն բոլոր հայհոյանքները, որոնք առկա են երգում, իսկ Clean տարբերակում դրանք խմբագրված են։

Ծանոթագրություններ

Արտաքին հղումներ 
 Երգի տեսահոլովակը ՅուԹյուբ վիդեոհոսթինգում
 Աուդիո տարբերակը ՅուԹյուբ վիդեոհոսթինգում
 Երգի տեքստը  MetroLyrics կայքում

Future երգեր
Մայլի Սայրուսի երգեր
Միսթր Հադսոնի երգեր
Օրվա հոդված
2013 երգեր